SELETUSKIRI

Euroopa Liidu ja Maroko vahelise kalandusalase partnerluslepingu viimane protokoll parafeeriti 25. veebruaril 2011. See pidi hõlmama ühe aasta pikkust perioodi, 28. veebruarist 2011 kuni 27. veebruarini 2012.

Pärast seda, kui mõlemad pooled olid lepingule 13. juulil 2011 alla kirjutanud, hakati protokolli tagasiulatuvalt 28. veebruarist 2011 ajutiselt kohaldama nõukogu otsuse 2011/491/EL (Euroopa Liidu ja Maroko Kuningriigi vahelise protokolli (millega määratakse kindlaks Euroopa Ühenduse ja Maroko Kuningriigi vahelises kalandusalases partnerluslepingus sätestatud kalapüügivõimalused ja rahaline toetus) Euroopa Liidu nimel allkirjastamise ja ajutise kohaldamise kohta) alusel.

Selleks et nõukogu saaks protokolli ELi nimel lõpuks sõlmida, peab vastavalt Euroopa Liidu toimimise lepingu artikli 218 lõike 6 punktile a andma Euroopa Parlament selleks nõusoleku. Kuid parlament hääletas 14. detsembril 2011 protokolli sõlmimise vastu ning teatas nõukogule oma otsusest ametlikult 15. detsembril.

Seega ei ole Euroopa Liidul võimalik kõnealust protokolli sõlmida. Rahvusvaheliste lepingute õiguse Viini konventsiooni artikli 25 lõike 2 kohaselt tuleb lepingu ajutine kohaldamine lõpetada juhul, kui üks osaline teatab teisele osalisele, kellega koos lepingut ajutiselt kohaldatakse, oma kavatsusest mitte saada lepinguosaliseks.

Sellest lähtuvalt teeb komisjon ettepaneku, et nõukogu tunnistaks kehtetuks otsuse protokolli allkirjastamise ja ajutise kohaldamise kohta ning et Maroko valitsust teavitataks sellest otsusest.

2011/0466 (NLE)

Ettepanek:

NÕUKOGU OTSUS

millega tunnistatakse kehtetuks nõukogu otsus 2011/491/EL Euroopa Liidu ja Maroko Kuningriigi vahelise protokolli (millega määratakse kindlaks Euroopa Ühenduse ja Maroko Kuningriigi vahelises kalandusalases partnerluslepingus sätestatud kalapüügivõimalused ja rahaline toetus) Euroopa Liidu nimel allkirjastamise ja ajutise kohaldamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 5,

võttes arvesse Euroopa Komisjoni ettepanekut[1]

ning arvestades järgmist:

1. Vastavalt nõukogu 12. juuli 2011. aasta otsusele 2011/491/EL[2] on protokolli, millega määratakse kindlaks Euroopa Ühenduse ja Maroko Kuningriigi vahelises kalandusalases partnerluslepingus sätestatud kalapüügivõimalused ja rahaline toetus (edaspidi „protokoll”), ajutiselt kohaldatud alates 28. veebruarist 2011.

2. Vastuseks 15. juuli 2011. aasta taotlusele, mille nõukogu esitas Euroopa Liidu toimimise lepingu artikli 218 lõike 6 punkti a kohaselt, ei andnud Euroopa Parlament 14. detsembril 2011 toimunud hääletuse tulemusena nõusolekut protokolli sõlmimiseks[3].

3. Seepärast on vaja tunnistada kehtetuks nõukogu otsus 2011/491/EL ja teatada Marokole protokolli ajutise kohaldamise lõpetamisest vastavalt rahvusvaheliste lepingute õiguse Viini konventsiooni artikli 25 lõikele 2,

ON VASTU VÕTNUD KÄESOLEVA OTSUSE:

Artikkel 1

Käesolevaga tunnistatakse kehtetuks nõukogu otsus 2011/491/EL Euroopa Liidu ja Maroko Kuningriigi vahelise protokolli (millega määratakse kindlaks Euroopa Ühenduse ja Maroko Kuningriigi vahelises kalandusalases partnerluslepingus sätestatud kalapüügivõimalused ja rahaline toetus) Euroopa Liidu nimel allkirjastamise ja ajutise kohaldamise kohta.

Artikkel 2

Nõukogu eesistujal on õigus määrata isik(ud), kes on volitatud teatama Maroko Kuningriigile rahvusvaheliste lepingute õiguse Viini konventsiooni artikli 25 lõike 2 kohaselt, et Euroopa Liit ei kavatse enam kõnealuses protokollis osaleda. Nimetatud teade esitatakse kirja vormis.

Kirja tekst on lisatud käesolevale otsusele.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas .

Brüssel,

Nõukogu nimel

eesistuja

Lisa

Euroopa Liidu kiri

Lugupeetud härra/proua

Viidates Euroopa Liidu ja Maroko Kuningriigi vahelisele 25. veebruaril 2011 parafeeritud protokollile (millega määratakse kindlaks Euroopa Ühenduse ja Maroko Kuningriigi vahelises kalandusalases partnerluslepingus sätestatud kalapüügivõimalused ja rahaline toetus) seoses selle ajutise kohaldamisega, milles lepiti kokku protokolli artiklis 12 ning mis jõustus pärast protokolli allkirjastamist mõlema osalise poolt 13. juulil 2011:

Euroopa Liit teatab rahvusvaheliste lepingute õiguse Viini konventsiooni artikli 25 lõike 2 kohaselt Maroko Kuningriigile, et ta ei kavatse enam eespool nimetatud protokollis osaleda.

Sügava lugupidamisega

Euroopa Liidu nimel

[1] [lisada viide]

[2] ELT L 202, 5.8.2011, lk 1.

[3] [lisada viide ametlikule teatele]